SAL dien amptelik aansoek om ondernemingsredding in(Argieffoto: Henk Kruger/ANA) Die Suid-Afrikaanse Lugdiens (SAL) het sy aansoek om ondernemingsredding by die Kommissie vir Maatskappye en Intellektuele Eiendom (CIPC) ingedien. Adv. Rory Voller, kommissaris van die CIPC, het aan eNCA gesê SAL moet nou binne vyf dae ŉ ondernemingsredding-praktisyn aanstel. Sodra die praktisyn aangestel is, moet daar binne tien dae ŉ vergadering met krediteure gehou word en ná 25 dae moet ŉ ondernemingsreddingplan goedgekeur word deur die al partye wat geraak word. SAL het vroeër in ŉ verklaring gesê sy direksie het ŉ resolusie aanvaar om die lugredery so gou as moontlik in ondernemingsredding te plaas. “Die eenparige gevolgtrekking was om die onderneming in ondernemingsredding te plaas ten einde ŉ beter opbrengs vir die krediteure en aandeelhouers van die maatskappy te skep, as wat die resultaat is van enige ander beskikbare oplossing,” het Tlali Tlali, woordvoerder van SAL, gesê. SAL wil ook waardevernietiging van sy filiale beperk en die beste vooruitsigte bied vir geselekteerde aktiwiteite binne die groep om suksesvol in bedryf te bly. “SAL verstaan dat die besluit moontlike uitdagings en onsekerhede vir personeel tot gevolg mag hê. Die maatskappy sal hieroor kommunikeer en ondersteuning vir alle werknemers gee in dié moeilike tyd.” Dit volg op Solidariteit se versoek aan die hooggeregshof dat die vakbond se aansoek vir ondernemingsredding van SAL reeds volgende week aangehoor moes word. Dirk Hermann. Foto: Reint Dykema “Dit is ’n historiese gebeurtenis. Dit is die eerste keer dat ’n staatsonderneming in ondernemingsredding geplaas word. Die ondernemingsreddingsproses wys ook dat wanbestuur en plundering wel ’n einddatum het – in hierdie geval teen ’n groot koste,” het dr. Dirk Hermann, bestuurshoof van Solidariteit, gesê. “Dit is egter nie ’n vrywillige ondernemingsreddingsproses nie; dit is afgedwing deur Solidariteit se aansoek. Die regering probeer nou meer beheer kry oor ’n proses wat hy voorheen teengestaan het. Solidariteit gaan die ander vakbonde versoek om gesamentlik te eis dat georganiseerde arbeid invloed moet hê in die aanstelling van die ondernemingsreddingspraktisyn. “Ons verwelkom egter die ondernemingsreddingsproses. Dit is ’n oorwinning vir Solidariteit en belastingbetalers,” het Hermann gesê. In wat die eerste van sy aard is, het Solidariteit op 21 November ŉ aansoek ingevolge art. 131 van die Maatskappywet (No. 71 van 2008) gebring om SAL onder toesig te plaas en om met ondernemingsreddingsverrigtinge te begin. SAL en die minister van openbare ondernemings het toe kennis gegee van hul voorneme om die aansoek teen te staan.